《石壁》
宋代·胡瑗

李白好溪山，浩荡旌川游。
题诗汪氏壁，声动桃花洲。
英辞逸无继，尔来三百秋。
汪公亦蕃衍，宗支冠南州。
其间新建居，林泉最清幽。
竹声满道院，山光入书楼。
仙气既飘飘，儒风亦悠悠。
子孙多俊异，词行咸精修。
我来至石壁，赏之不能休。
酣味碧溪水，苦饮黄金瓯。
因羡汪君居，复思汪君投。
遇景清兴发，浩与天云浮。
斐章异绣段，洒翰非银钩。
庶与谪仙诗，千古同风流。

作者简介：（93—1059）宋泰州如皋人，一作海陵人，字翼之，世称安定先生。以经术教授吴中。仁宗景祐初，更定雅乐，以范仲淹荐，与阮逸同校钟律，分造钟磬。后教授湖州，弟子数百人，教学有法，规章制度悉备。庆历中兴太学，即取其法。皇祐中，迁国子监直讲，其徒益众，礼部取士，其弟子十居四五。嘉祐初，擢天章阁待制，仍治太学。以太常博士致仕。有《周易口议》、《洪范口义》、《皇祐新乐图记》等。